Vruntlike grot tho vorn an de erliken hern borghermester vnde radmenne. Iuwe erligheit bidde ik vruntliken to wetende, dat hir ein arm man is, mins hern borgher, de het Hening Houet; de heft sik vorklaghet vor mj, dat eme in iuwer stad to Reuele ouer saght wert mengher honde ding, dat eme sine ere rort, vnde wart sere ghenedert hir in dem lande vmme der sulven wort willen en he sik des vntledeghet. Dar bidde ik iu vruntliken vmme, dat gi ene veleghen to worden; wes he sik vor antworden kan mit redelgheit, dat ghe vor sik; wes he sik nicht vorantworden kan mit redelgheit, dat he dar vnuorhalt anne bliue to dusser tid, vmme miner bede willen. Dat wil ik to allen tiden gherne vordenen, wor ik kan eder mach. Jtem, leuen hern vnde vrunden, wes he sik nicht vor antworden kan mit redelgheit, dat gi mi dat to scriuen, wentte ik wolde node ieneghen vor deghedingen bouen recht. Dont hir bi alse min gode loue to iu is. Des breues beghere ik ein vruntlik antworde. Ik Janeke Hampemois, houetman uppe Raseborch. Adress: An de erliken hern borghermester vnde radmenne to Reuele kome dusse bref mit werdigheit.